**Hai, Luna, nu fi tristă**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Învăluită-n praf de stele,

Cu faţa tristă-ngândurată,

Smuncind din câlţii grei de beznă

Pe boltă Luna se arată.

Acolo sus e trist şi rece,

Pe când aici, la noi, în ceaţă,

În verdele care zvâcneşte,

E dragoste, e foc, e viaţă.

E fericire şi e cântec,

E noapte, zi, e cald, e soare

Şi doar la pieptul ei de gheaţă

Nu-şi are rostul nicio floare.

Hai, Lună, nu fi tristă,

În noaptea neagră – un şuvoi

De-argint aruncă, fă să plouă

Lumină albă peste noi!